รัฐมนตรีว่าการกระทรวงทรัพยากรธรรมชาติและสิ่งแวดล้อม ย้ำผลตัดสินคดีเสือดำจะใช้เป็นบรรทัดฐานในการเอาผิดผู้กระทำความผิด
รัฐมนตรีว่าการกระทรวงทรัพยากรธรรมชาติและสิ่งแวดล้อม ย้ำผลตัดสินคดีเสือดำจะใช้เป็นบรรทัดฐานในการเอาผิดผู้กระทำความผิด ขณะที่กรมอุทยานแห่งชาติ สัตว์ป่า และพันธุ์พืช จะยื่นอุทธรณ์ใน 2 ข้อหาที่ถูกยกฟ้องพลเอก สุรศักดิ์ กาญจนรัตน์ รัฐมนตรีว่าการกระทรวงทรัพยากรธรรมชาติและสิ่งแวดล้อม กล่าวว่า จากศาลจังหวัดทองผาภูมิ จังหวัดกาญจนบุรี ได้ตัดสินคดีลักลอบล่าสัตว์ป่า (เสือดำ) ในเขตรักษาพันธ์ุสัตว์ป่าทุ่งใหญ่นเรศวรฝั่งตะวันตก จำคุก 16 เดือนไม่รอลงอาญา นายเปรมชัย กรรณสูต ประธานบริหารบริษัท อิตาเลียนไทย ดีเว๊ลอปเมนต์ จำกัด (มหาชน) ถือเป็นบทเรียนที่ดีให้สังคมไทยในการใช้กฎหมายของประเทศไทยเป็นธรรมกับทุกฝ่าย และใช้เป็นบรรทัดฐานในการเอาผิดผู้ที่กระทำความผิดให้เป็นไปตามกระบวนการทางกฎหมายอย่างถูกต้องไม่มีเลือกปฏิบัติ ในส่วนของทรัพยากรธรรมชาติและสิ่งแวดล้อมของประเทศไม่ให้ถูกกลุ่มใดกลุ่มหนึ่งเข้ามาแสวงหาผลประโยชน์ ทั้งนี้ หากนายเปรมชัยฯมีการยื่นอุทธรณ์ต่อ เชื่อว่า เจ้าหน้าที่ของกรมอุทยานแห่งชาติ สัตว์ป่า และพันธุ์พืช พร้อมเตรียมเอกสารข้อมูลพยานหลักฐานต่างๆ ไว้ต่อสู้ในกระบวนการทางกฎหมายต่อไป ซึ่งในส่วนของ 2 ข้อหาที่ศาลจังหวัดทองผาภูมิยกฟ้อง กรมอุทยานแห่งชาติ สัตว์ป่า และพันธุ์พืช มองว่ามีหลักฐานเพียงพอที่จะเอาผิดได้จะให้อัยการยื่นอุทธรณ์ต่อเช่นกัน คือ ร่วมกันเก็บของป่าในเขตป่าสงวนแห่งชาติและร่วมกันมีซากสัตว์ป่าคุ้มครอง (เสือดำ)